Seun (7) sterf, 4-jarige kritiek ná botsingFoto: Rescue Care-paramedici ŉ Sewejarige seun is dood en ŉ vierjarige seun kritiek beseer nadat ŉ taxi en motor Dinsdagoggend in Durban gebots het. Ceron Lennox, woordvoerder van Rescue Care-paramedici, het gesê die ongeluk het omstreeks 07:00 op die hoek van South Coast- en Blameyweg gebeur. Die taxi het die motor teen die kant getref, maar die oorsaak van die ongeluk is nog nie bekend nie. “Met paramedici se aankoms op die toneel was die kinders, wat op die agtersitplek van die motor was, in ŉ kritieke toestand. Paramedici het onverpoos gewerk om die kinders te stabiliseer. Die sewejarige seun het egter hartversaking opgedoen en ten spyte van paramedici se beste pogings, was sy beserings net te erg en hy is op die toneel dood,” het Lennox gesê. Die vierjarige seun is op ŉ handventilator geplaas en na ŉ hospitaal gehaas. ŉ Passasier in die taxi en ŉ voetganger is ook in die ongeluk beseer en na ŉ hospitaal geneem. Die voetganger is later in die hospitaal dood.